ጠቅላይ ሚኒስትር ሃይለማርያም ከካዛኪስታን የውጭ ጉዳይ ሚኒስትር ጋር ተወያዩ
 የኢፌዴሪ ጠቅላይ ሚኒስትር ሃይለማርያም ደሳለኝ ከካዛኪስታኑ የውጭ ጉዳይ ሚኒስትር ኢርላን ኢድሪሶቭ ጋር ተወያዩ። ኢትዮጵያ እና ካዛኪስታን የሁለትዮሽ ግንኙነታቸውን ለማጠናከር ይበልጥ ተቀራርበው መስራት እንዳለባቸው ጠቅላይ ሚኒስትር ሃይለማርያም በውይይቱ ወቅት ተናግረዋል።ጠቅላይ ሚኒስትሩ ፤ ኢትዮጵያ  በግብርና ፣ በማምረቻ ኢንዱስትሪ እና በንግድ ዘርፍ ከካዛኪስታን ምርጥ ተሞክሮዎችን ለመማር ዝግጁ መሆኗንም አንስተዋል።ሚስተር ኢድሪሶቭ በበኩላቸው ካዛኪስታን ከኢትዮጵያ ጋር በፖለቲካዊ ፣ ማህበራዊ ኢኮኖሚያዊ ግንኙነቷን የማጠናከር ጽኑ ፍላጎት እንዳላት ለጠቅላይ ሚኒስትሩ ገልጸውላቸዋል።በአዲስ አበባ የሚከፈተው የካዛኪስታን ኤምባሲ ከኢትዮጵያ እና አፍሪካ ህብረት ጋር ያላትን ትብብሮሽ ያሳድገዋል ያሉት ሚኒስትሩ ፥ ሃገራቸው አሸባሪነትንና አክራሪነትን ለመዋጋት ከኢትዮጵያ ጋር እንደምትሰራም አውስተዋል።በተያያዘ የኢፌዴሪ የውጭ ጉዳይ ሚኒስትር ዶክተር ቴዎድሮስ አድሃኖም ከካዛኪስታኑ አቻቸው ጋር ተወያይተዋል።በሁለትዮሽ እና ቀጠናዊ ጉዳዮች ላይ ባተኮረው ውይይት፤ ካዛኪስታን ከአፍሪካ በተለይም ከኢትዮጵያ ጋር ግንኙነት ለመመስረት ማቀዷ የሚበረታታ መሆኑን ዶክተር ቴዎድሮስ አንስተዋል።ካዛኪስታን ባለፉት አመታት ያስመዘገበችውን እድገት የጠቀሱት ሚኒስትሩ፥ ከካዛኪስታን ኢንዱስትሪ መር ኢኮኖሚ በተለይም የግብርናውን ዘርፍ በማሳደጉ በኩል ኢትዮጵያ ብዙ እንደምትማርም ነው የገለጹት።ሚስተር ኢድሪሶቭ በንግግራቸው ሃገራቸው በአፍሪካ ያሉ አማራጮችን ለመጠቀም ግንኙነቷን ማጠናከር እንደምትሻ ተናግረዋል። ሚኒስትሩ በንግግራቸው ካዛኪስታን ከኢትዮጵያ ጋር ጠንካራ ኢኮኖሚያዊ ግንኙነት መመስረት እንደምትፈልግ ገልፀዋል።ሃገራቸው ከአፍሪካ ጋር ያላትን ሁለንተናዊ ግንኙነት ለማጠናከር ይረዳት ዘንድ በአዲስ አበባ ለምትከፍተው ኤምባሲ ሚኒስቴር መስሪያ ቤቱ ድጋፉን እንዲያደርግ የጠየቁ ሲሆን፥ ዶክተር ቴዎድሮስም አስፈላጊው ድጋፍ እንደሚደረግ አረጋግጠውላቸዋል። ምንጭ  ኤፍ ቢ ሲ